Skal kvinner sist i køen igjen?
Overgangsalder er noe alle kvinner skal gjennom, og for mange betyr det store plager. Minst en tredjedel har plager som går ut over jobb og livskvalitet, og nyere studier tyder på at andelentallet er enda høyere. Overgangsalder er nemlig mer enn hetetokter. Det kan være smerter i ledd og muskler, hukommelsessvikt, søvnløse netter og manglende energi. Mange blir bedre av å få hormonbehandling for sine overgangsplager, men det er lommeboka som avgjør hvem som kan få denne behandlingen i dag. Hormonbehandling for overgangsplager er nemlig ikke en del av blåreseptordningen.
Det er et viktig og godt rettferdighetsprinsipp i Norge om at det ikke skal være økonomien som avgjør om du får behandlingen du trenger. Derfor har vi blåreseptordningen. Likevel er det bare 4% av kvinner som trenger hormonbehandling som i dag får det på blå resept. Det er både urettferdig og dårlig samfunnsøkonomi. 
I vår samlet Sanitetskvinnene inn nesten 92 000 underskrifter for å få Stortinget til å vedta å utvide blåreseptordningen til å omfatte hormonbehandling for overgangsplager. Det store engasjementet tyder på at norske kvinner er lei av å stadig havne sist i køen. Stortinget lyttet og vedtok å pålegge regjeringen å gjøre mer for kvinner med overgangsplager, inkludert å finne ut hvordan hormonbehandling kan komme inn under blåreseptordningen.
Da regjeringen la frem statsbudsjettet 7. oktober, hadde vi store forventinger. De ble ikke innfridd. Nok en gang havnet kvinner bak i køen, og det lå ikke inne penger til hormonbehandling for overgangsplager inne. Nå skal Stortinget forhandle om budsjettet,  og vi i Sanitetskvinnene håper forhandlingspartiene SV, SP, MDG og Rødt husker på kvinnene når de setter seg rundt forhandlingsbordet. Vi har ventet lenge nok.
